Vrou sterf gedurende gewelddadige protesaksieDie wrak van die motor waarin Andiswa Ndevu gesterf het. (Foto: Twitter) Die Wes-Kaapse polisie ondersoek twee aanklagte van strafbare manslag nadat twee mense, waaronder ŉ lid van die ANC, Dinsdagaand gedurende gewelddadige protesaksie in Kaapstad in ŉ motorongeluk gesterf het. Kapt. FC van Wyk, woordvoerder van die polisie, het gesê ŉ vrou (30) is dood toe sy gedurende protesaksie in die stad op die vlug wou slaan nadat die motor voor haar op die hoek van Lansdowne‑ en Symphonyweg met klippe bestook is. Die vrou het probeer om ŉ u-draai te maak om ŉ ander rigting in te slaan toe ŉ motor teen haar motor gebots het. Sy het op die toneel gesterf. Volgens Van Wyk het ŉ onbekende man ook gedurende die voorval gesterf. Die man het gestap toe hy deur een van die motors wat in die motorongeluk betrokke was, getref is. Die Wes-Kaapse ANC het Woensdag die vrou wat gedurende die protesaksie omgekom het as Andiswa Ndevu geïdentifiseer. Ndevu was ŉ enkelma en aktief by die ANC se vroue- en jeugliga betrokke. Faiez Jacobs, sekretaris van die ANC in die Wes-Kaap, het gesê die party is geskok deur Ndevu se afsterwe. “Ons betuig ons ​​medelye met haar familie en doen ŉ beroep op ons gemeenskappe om nie hul frustrasies en woede op motoriste uit te haal nie. Daar is vreedsamer maniere om te betoog,” het Jacobs gesê. ŉ Golden Arrow-bus is ook gisteraand gedurende protesaksie op die N2 tussen die R300 en Borchard’s Quarry aan die brand gesteek. Daar was geen passasiers op die bus nie. Die pad is wel in albei rigtings gesluit. Volgens Bronwen Dyke-Beyer, woordvoerder van die Golden Arrow-busdiens, is dit die maatskappy se tweede bus wat vandeesweek aan die brand gesteek is.